শাহজাহানের বিরুদ্ধে খুনের অভিযোগে সিবিআই তদন্ত?

ওয়েব ডেস্ক: সন্দেশখালিতে (Sandeshkhali) ২০১৯ সালে তিন খুনের ঘটনায় নাম জড়ায় তৃণমূল নেতা শেখ শাহজাহানের (Sheikh Shahjahan)। অভিযোগ, শাজাহান অভিযুক্ত থাকায় পুলিশ পদক্ষেপ করেনি। এই অভিযোগ নিয়ে সিবিআই তদন্তের (CBI Inquiry) দাবিতে মামলা দায়ের হয় কলকাতা হাইকোর্টে (Calcutta High Court)। আগামী সপ্তাহে রায় ঘোষণা করতে চায় হাইকোর্ট।

বিচারপতি জয় সেনগুপ্তের এজলাসে গত ডিসেম্বর মাসে এই মামলার শুনানি শেষ হয়। শুক্রবার ফের মামলা ওঠে। তাতে রাজ্য এবং মামলাকারীদের কাছে নির্দিষ্ট কিছু তথ্য চায় আদালত। বিচারপতি জয় সেনগুপ্ত বলেন, যত দ্রুত সম্ভব ওই তথ্য পেলেই রায় ঘোষণা করা হবে। আদালত আগামী সপ্তাহেই চেষ্টা করছে রায় ঘোষণার।

আরও পড়ুন: খাস কলকাতায় গ্রেফতার জামশেদপুরের ২ কুখ্যাত গ্যাংস্টার

গতবছর জানুয়ারি মাসে সন্দেশখালি কাণ্ডে উত্তাল হয়ে ওঠে রাজ্য রাজনীতি। কেন্দ্রীয় তদন্তকারী সংস্থা ইডি শাহজাহানের বাড়িতে অভিযানে গেলে তাদের উপর হামলা হয়। এরপর ওই এলাকা থেকে শাহজাহানের বিরুদ্ধে ভুরিভুরি অভিযোগ ওঠে। অনেক টালবাহানার শেষে ঘটনার মাস দুয়েক পরে পুলিশের হাতে ধরা পড়ে শাহজাহান। পরে সিবিআই তাঁকে হেফাজতে নেয়।